**ИНСТРУКТАЖ ЗА УЧЕНИКА**

**ЗА НАЦИОНАЛНОТО ВЪНШНО ОЦЕНЯВАНЕ В КРАЯ НА VII КЛАС**

**ПРЕЗ УЧЕБНАТА 2021/2022 ГОДИНА**

***Преди започване на националното външно оценяване ученикът:***

* + Явява се в сградата на училището не по-късно от 30 (тридесет) минути преди часа, определен със заповед на министъра на образованието и науката за начало на изпита.
  + Допуска се да влезе в сградата на училището, като преминава през проверка на документа за самоличност (лична карта/ученическа лична карта/ученическа книжка/задграничен паспорт).
  + Влиза в изпитната зала, като показва на квестора документ за самоличност (лична карта/ученическа лична карта/ученическа книжка/задграничен паспорт).
  + Заема персонално определеното му работно място, обозначено с етикет с неговото име, не по-късно от 15 (петнадесет) минути преди часа, определен със заповед на министъра на образованието и науката за начало на изпита.
* Изключва изцяло всички средства за комуникация/електронни устройства и ги предава на квестор, който ги поставя на видно място.
  + Носи и ползва химикалка, която пише с **черен** цвят, молив и гума, а за изпита по математика – и линия, пергел, триъгълник. Ако е ученик с нарушено зрение – и брайлова машина, брайлов дисплей, брайлови прибори за чертане, техническо средство за уголемяване на шрифта при работа с компютър и оптични средства.
  + Подписва се в квесторския протокол в потвърждение на това, че е запознат с настоящия инструктаж.

***Непосредствено преди началото на изпита:***

* + Получава от квестор изпитен комплект и помощни материали. Изпитният комплект съдържа лист с указания за работа и прикрепена към него идентификационна бланка, лист/листове за отговори и/или свитък за белова. Помощните материали по БЕЛ и по математика съдържат индивидуален плик за изпитната работа, плик за част 1, малко пликче за идентификационната бланка, листове за чернова. Помощните материали по чужд език съдържат индивидуален плик за изпитната работа и малко пликче за идентификационната бланка.
  + Запознава се с указанията за работа с изпитния материал.
  + На работното си място попълва четливо идентификационната си бланка, подписва я, **без да я отделя** от листа с указания за работа.

***По време на националното външно оценяване***:

* Получава от квестор изпитния материал последователно за всяка отделна част. Математическите формули за НВО по математика се получават в началото на част 1.
* Изпитното време по части за всеки от предметите е разпределено по следния начин:

|  |  |  |  |  |  |
| --- | --- | --- | --- | --- | --- |
| Учебен предмет | Част 1 | | Част 2 | | |
| Времетраене в минути | Допълнително време за учениците със СОП | Времетраене в минути | Допълнително време за учениците със СОП |
| БЕЛ | 60 | + до 30 минути | 90 | + до 50 минути |
| Математика | 60 | 90 |
| Чужд език | 60 | – | – |

* Пише с черен цвят на химикалката, чертае с черен молив, а за изпита по математика може да ползва линия, пергел, триъгълник.
* Не преписва върху изпитната си работа текста, записан на дъската от квесторите.
* След приключване на определеното време за работа по част 1 откъсва и поставя в плик листа за отговори, след което го запечатва и го поставя на масата до себе си.
* Изпълнява точно инструкциите, които чува от квестора или от записа на аудионосителя за преразказа в част 2 от изпита по български език и литература или при компонента „Слушане с разбиране“ от изпита по чужд език.
* След като е изслушал един път записа от аудионосителя на изпита по БЕЛ, получава размножения текст за преразказ за самостоятелно запознаване с текста в продължение на 15 минути, след което връща текста за преразказ на квестора. (Времето за самостоятелно запознаване с текста за преразказа се включва във времетраенето за работа по част 2.)
* По време на изслушването на текста и на самостоятелното запознаване с текста за преразказ няма право да си води бележки.
* След приключване на определеното време за работа по част 2 поставя свитъка за белова по БЕЛ/по математика направо в индивидуалния плик за изпитната работа, **без да го запечатва**.
* След приключване на определеното време за работа на НВО по чужд език поставя листа за отговорите и листа за белова в индивидуалния плик, **без да го запечатва**.
  + Може да работи върху изпитните материали, но отбелязва верните отговори САМО в изпитния комплект – лист за отговори и/или в свитъка за белова. **Внимание! Изпитният материал (в т.ч. и математическите формули за НВО по математика) и листовете за чернова не се поставят и засекретяват в индивидуалния плик и няма да бъдат проверявани!**
  + Може да използва предоставените математически формули по време на работа и по двете части на НВО по математика, които се предоставят от квесторите заедно с изпитния материал в началото на част 1.
  + Няма право да се връща и да работи върху листа за отговори или свитъка за белова на приключила вече част.
  + Записва четливо отговорите на български език с изключение на отгворите по чуждите езици, както и на специфичната терминология и на означенията по математика.
  + Не шуми и не извършва действия, които нарушават нормалното протичане на изпита.
* При необходимост получава допълнителни листове за чернова, като това се отбелязва от квесторите в протокола.
  + Не напуска изпитната зала преди приключване на работата върху съответната част, ако тя е с продължителност до 60 минути. В случаите, когато частта е с продължителност 90 минути, излизането от изпитната зала е възможно след изтичане на първите 60 минути от работата върху съответната част.
  + Може да напусне залата и сградата не по-рано от първите 60 минути на част 1, както и по всяко време след това, в случай че е приключил окончателно и е предал надлежно запечатана изпитната си работа.
  + Отстранява се от НВО и напуска сградата на училището ученик, който: преписва от хартиен носител; преписва от данни, съдържащи се в технически устройства (мобилни телефони, калкулатори, таблети и др.); преписва от работата на друг ученик; използва мобилен телефон или друго техническо средство за комуникация; изнася извън залата изпитни материали или информация за съдържанието им. Изпитната работа на отстранения ученик не се оценява.
  + Не нарушава анонимността на изпитната работа, не поставя знаци, не записва име или имена (с изключение на онези, които са част от изпитния материал и може или трябва да бъдат отбелязани в свитъка за белова). Не се оценява изпитна работа, за която е установено нарушаване на изискванията за анонимност.
  + В случай че ученикът напусне сградата, не се допуска обратно в нея до края на изпитния ден.
  + Неправомерно изнесена изпитна работа от изпитната зала не се приема, не се засекретява и не се оценява.

***След приключване на работата***:

* Когато ученикът приключи работата си, дава знак на квестора с вдигане на ръка и изчаква търпеливо и без да шуми, неговото идване, за да предаде работата си. Предава изпитната си работа, без да напуска работното си място, като под прякото наблюдение на квестора:

1. предоставя на квестора за проверка и за подпис попълнената идентификационна бланка;
2. отделя внимателно идентификационна бланка от листа с указанията за работа;
3. поставя идентификационна бланка в малкия плик и го залепва;
4. поставя в индивидуалния плик за изпитната работа малкия плик с идентификационната бланка, запечатания вече плик с част 1 и свитъка за белова, след което залепва индивидуалния плик; в плика с индивидуалната изпитна работа следва да постави и частите от изпитния комплект (листа за отговори и/или свитъкът за белова), върху които не е работил;
5. предава на квестора извън залепения плик с индивидуалната изпитна работа изпитните материали, листовете за чернова, листа с указания за работа, а на изпита по математика – и математическите формули.
   * Подписва се в протокола и незабавно напуска залата и сградата.

*Допълнителни изисквания в условия на извънредна епидемична обстановка:*

* Спазва въведените противоепидемични мерки.